Drie vas ná Ikemeleng-betogingFoto: Molaole Montsho Drie persone is in hegtenis geneem op aanklag van openbare geweld ná ŉ betoging in Ikemeleng, Kroondal naby Rustenburg in Noordwes. “ŉ Vrou en twee mans is in hegtenis geneem,” het kapt. Elsabe Augoustides, woordvoerder van die polisie, gesê. Hulle sal na verwagting Maandag in die Rustenburg-landdroshof verskyn. Inwoners van Ikemeleng, hoofsaaklik jongmense, het Donderdag die strate ingevaar en geëis om met die premier van die provinsie, Job Mokgoro, te praat. Die betogers het die pad versper ná ŉ vergadering Woensdag tussen die groep, die Rustenburg-munisipaliteit en mynboumaatskappye ŉ dooiepunt bereik het. “Ons het Woensdag na die munisipaliteit toe gegaan vir ŉ vergadering. Die mynboumaatskappye was nie teenwoordig nie,” het ŉ jeugleier, wat homself slegs as Pule geïdentifiseer het, gesê. “Ons het uit daardie vergadering gestap en besluit om Kroondal Donderdag tot ŉ stilstand te bring totdat die premier na ons kom luister, want die munisipaliteit het ons versaak.” Hy het gesê hulle wil ŉ hoërskool in Ikemeleng hê. “Hoërskoolleerlinge moet ver stap om die Tirelong Secondary School by te woon.” Ongeveer 374 skoliere is in dié plaasskool wat Ikemeleng, naburige plase en informele nedersettings bedien. Polisiebeamptes is met klippe bestook toe hulle die pad wou opruim.